AJA ซัดซิลลิ่ง 3 วันรวด! รับหัวเรือใหม่ “วัชรินทร์” ขยายไลน์ธุรกิจขนส่งพัสดุด่วน
AJA ซัดซิลลิ่ง 3 วันรวด! รับหัวเรือใหม่ "วัชรินทร์" ขยายไลน์ธุรกิจโลจิสติกส์ เปิดตัว "เบสท์ เอ็กซ์-เพรส" ขนส่งพัสดุด่วน มั่นใจดันผลงานโตแกร่ง ล่าสุด ณ เวลา 11.12 น. อยู่ที่ 0.29 บาท บวก 0.06 บาท หรือ 26.09% สูงสุดที่ 0.29 บาท ต่ำสุดที่ 0.27 บาท ด้วยมูลค่าซื้อขาย 24.44 ล้านบาท
11 ม.ค. 2562

ผู้สื่อข่าวรายงานว่า ราคาหุ้น บริษัท เอเจ แอดวานซ์ เทคโนโลยี จำกัด (มหาชน) หรือ AJA ล่าสุด ณ เวลา 11.12 น. อยู่ที่ 0.29 บาท บวก 0.06 บาท หรือ 26.09% สูงสุดที่ 0.29 บาท ต่ำสุดที่ 0.27 บาท ด้วยมูลค่าซื้อขาย 24.44 ล้านบาท

ทั้งนี้ ราคาหุ้น AJA ปรับตัวขึ้นปรับตัวขึ้นแรงทำจุดสูงสุดระหว่างวัน (ราคา Ceiling) 3 วันติด หลังบริษัทประกาศเปิดตัว “เบสท์ เอ็กซ์-เพรส” ขยายไลน์ธุรกิจโลจิสติกส์ขนส่งพัสดุด่วน
โดย นายวัชรินทร์ ดวงดารา ประธานกรรมการบริษัทและรักษาการประธานเจ้าหน้าที่บริหาร AJA เปิดเผยว่า หลังจากที่เข้ามารับตำแหน่ง พร้อมที่จะเดินหน้าตามแผนกลยุทธ์การดำเนินธุรกิจที่วางไว้และยืนยันที่จะทำหน้าที่ด้วยความซื่อสัตย์สุจริต ซึ่งส่วนตัวมองว่าปัจจัยพื้นฐานของธุรกิจ AJA ยังมีความแข็งแกร่ง และการขยายไลน์เข้าสู่ธุรกิจโลจิสติกส์และรถยนต์ไฟฟ้า มีส่วนสำคัญในการผลักดันให้บริษัทมีการเติบโตอย่างแข็งแกร่ง มั่นคง และสามารถเติบโตต่อไปได้ในอนาคต
สำหรับกลยุทธ์สำคัญในปีนี้จะดำเนินงานสองส่วนควบคู่กันไปคือ การขยายตลาดใหม่เพิ่มขึ้นควบคู่กับการลดต้นทุนให้อยู่ในระดับที่เหมาะสมเพื่อให้ระดับมาร์จิ้นดีขึ้น ขณะเดียวกันก็เดินหน้าขยายไลน์ไปสู่ธุรกิจโลจิสติกส์ ภายใต้บริษัทร่วมทุนกับบริษัทในเครืออาลีบาบา คือ บริษัท เบสท์ ประเทศไทย จำกัด ซึ่งเป็นการเปิดบริการ “เบสท์ เอ็กซ์-เพรส” เพื่อขนส่งพัสดุด่วน
โดยจุดเด่นที่นำมาให้บริการคือ ระบบคัดแยกอัตโนมัติและระบบไอที ทำให้ต้นทุนต่ำและระบบแฟรนไชส์ เพื่อให้มีเครือข่ายครอบคลุมทั่วประเทศโดยเร็วที่สุด โดย “เบสท์ เอ็กซ์-เพรส” เตรียมเปิดตัวอย่างเป็นทางการในวันที่ 11 มกราคม 2562 นี้ ณ โรงแรมเซ็นทารา แกรนด์ แอท เซ็นทรัลเวิลด์ กรุงเทพฯ ซึ่งจากแนวโน้มด้านการเติบโตของตลาดอีคอมเมิร์ซ ในภูมิภาคเอเชียตะวันออกเฉียงใต้ บวกกับความต้องการด้านการบริการที่เพิ่มมากขึ้น ทำให้มั่นใจธุรกิจนี้จะมีศักยภาพเติบโตได้อย่างแข็งแกร่ง
ขณะที่ในส่วนของธุรกิจรถยนต์ไฟฟ้า ภายใต้การดำเนินงานของบริษัทร่วม คือ ไรเซน เอนเนอร์จี ผู้นำเข้าและจำหน่ายรถยนต์ไฟฟ้า (EV : Electric Vehicle) โดยในช่วงปีที่ผ่านมาได้ส่งมอบรถยนต์ไฟฟ้า ในโครงการแท็กซี่ วีไอพี 100% ของกรมขนส่งทางบกไปแล้ว 101 คัน และตามแผนงานคาดว่าจะส่งมอบครบ 1,000 คันในปี 2562 ซึ่งจัดเป็นธุรกิจที่มีอนาคตและเป็นเทรนด์ของโลกที่กำลังจะมาถึง